Illum, il-Kummissjoni Ewropea qed tieħu passi addizzjonali biex tkompli tnaqqas l-ispazju li fih joperaw it-terroristi u l-kriminali - dawn il-passi jneħħulhom il-mezzi meħtieġa biex jippjanaw, jiffinanzjaw u jwettqu reati. Sitt xhur wara l-pakkett kontra t-terroriżmu ta' Ottubru 2017, il-Kummissjoni qed tipproponi miżuri biex: Iżżid is-sigurtà tal-karti tal-identità u tnaqqas il-frodi tad-dokumenti; tagħti aċċess lill-awtoritajiet tal-infurzar tal-liġi u dawk ġudizzjarji għal evidenza elettronika u informazzjoni finanzjarja; tkompli tnaqqas l-aċċess lit-terroristi għall-prekursuri tal-isplussivi; u ssaħħaħ il-kontrolli dwar l-importazzjoni u l-esportazzjoni tal-armi tan-nar. Il-Kummissjoni llum qed tirrapporta wkoll dwar il-progress li sar fuq inizjattivi oħra ta' prijorità li se jwittu t-triq għal Unjoni tas-Sigurtà ġenwina u effettiva. L-ewwel Viċi President Frans Timmermans qal: "Is-sigurtà ilha prijorità ewlenija ta' din il-Kummissjoni sa mill-bidu nett. Inkomplu nappoġġjaw l-isforzi tal-Istati Membri biex nipproteġu aħjar liċ-ċittadini tagħna u nissalvagwardjaw il-libertajiet tagħhom. U llum, qed inżidu l-azzjonijiet tagħna biex inċaħħdu lill-kriminali u lit-terroristi mill-għodod u r-riżorsi li jeħtieġu biex iwettqu r-reati tagħhom - b'hekk qed nissodisfaw l-impenn tagħna għal Unjoni li tipproteġi.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: "Illum nieħdu azzjoni biex nirrestrinġu l-prekursuri tal-isplussivi u l-armi tan-nar, biex inżidu s-sigurtà tal-karti tal-identità, u nintroduċu miżuri biex ngħinu lill-awtoritajiet tal-infurzar tal-liġi jaċċessaw informazzjoni li jeħtieġu biex jiġġieldu kontra l-kriminalità u t-terroriżmu Qed nibnu l-qafas ta' sigurtà tagħna fuq miżuri ta' sigurtà prinċipali, iżda anke ġestjoni tal-fruntieri aktar b'saħħitha, u kooperazzjoni ġudizzjarja u tal-infurzar tal-liġi aktar effiċjenti. B'hekk nersqu eqreb lejn Unjoni tas-Sigurtà ġenwina u effettiva." Il-Kummissarju għall-Unjoni tas-Sigurtà, Julian King qal: "Billi nagħtu aċċess lill-awtoritajiet tal-infurzar tal-liġi għal biċċiet ta' informazzjoni finanzjarja kruċjali, qed nagħlqu lakuna oħra li qed tiġi sfruttata mit-terroristi, u nolqtuhom fejn iweġġgħu - fil-finanzi tagħhom. U flimkien ma' faċilitazzjoni ta' ġbir aktar faċli ta' evidenza elettronika, restrizzjoni fil-kontrolli fuq l-armi tan-nar u prekursuri tal-isplussivi u tisħiħ fis-sigurtà tal-karti tal-identità, qed inkomplu nċekknu l-ispazju li fih joperaw it-terroristi.” Protezzjoni aħjar taċ-ċittadini Ewropej hija prijorità ewlenija kollettiva maqbula fid-Dikjarazzjoni Konġunta dwar il-prijoritajiet leġiżlattivi tal-UE għall-2018-2019. Is-sett ta' miżuri ppreżentati llum huma inklużi wkoll fid-Dikjarazzjoni Konġunta u se jkomplu jħaffu l-isforzi li għaddejjin fil-livell tal-UE biex tittejjeb is-sigurtà interna u jingħalqu l-lakuni identifikati. Il-proposti tal-lum għandhom jiġu adottati miż-żewġ koleġiżlaturi bħala kwistjoni ta' urġenza biex tkompli tittejjeb is-sigurtà taċ-ċittadini tal-UE. Titjib fl-elementi ta' sigurtà tal-karti tal-identità biex titrażżan il-frodi tad-dokumenti Illum il-Kummissjoni qed tipproponi li ttejjeb l-elementi ta' sigurtà tal-karti tal-identità taċ-ċittadini tal-UE u l-karti ta' residenza tal-membri tal-familja li mhumiex ċittadini tal-UE. B'madwar 80 miljun Ewropew li bħalissa għandhom karti tal-identità li ma jinqrawx mill-magni u li m'għandhomx elementi bijometriċi, l-għan huwa li jitrażżan l-użu ta' dokumenti frodulenti li jistgħu jintużaw ukoll mit-terroristi u mill-kriminali biex jidħlu fl-UE minn pajjiżi li mhumiex fl-UE, permezz ta': Twaqqif ta' standards komuni ta' sigurtà madwar l-UE f'konformità mal-istandards minimi ta' sigurtà stabbiliti mill-ICAO; Dejta bijometrika obbligatorja għal dawk il-pajjiżi li għandhom karti tal-identità: il-karti tal-identità taċ-ċittadini tal-UE (li għandhom aktar minn 12-il sena) u l-karti ta' residenza tal-membri tal-familja li mhumiex ċittadini tal-UE issa se jinkludu dejta bijometrika, jiġifieri marki tas-swaba' u immaġnijiet tal-wiċċ, maħżuna f'ċippa fil-karti. Dan se jkun akkumpanjat minn salvagwardji aktar b'saħħithom dwar min jista' jaċċessa l-elementi bijometriċi; Twettiq ta' proċess ambizzjuż ta' eliminazzjoni gradwali: ir-regoli ġodda jipprevedu eliminazzjoni relattivament malajr iżda gradwali ta' karti li ma jkunux konformi malli jiskadu jew f'mhux aktar tard minn ħames snin u għal karti anqas siguri (jiġifieri dawk li ma jinqrawx mill-magni) fi żmien sentejn. Ir-Regolament propost ma jintroduċix karti tal-identità obbligatorji madwar l-UE iżda jaġġorna l-elementi ta' sigurtà ta' dawk eżistenti, filwaqt li jħalli aspetti oħra relatati mad-disinn tal-karti tal-identità nazzjonali kompletament f'idejn l-Istati Membri individwali. Billi tintroduċi dawn l-istandards aġġornati, il-proposta ssegwi approċċ simili għal dak diġà meħud mill-UE għall-elementi ta' sigurtà tal-passaporti. Tneħħija tal-finanzjament tat-terroriżmu Sabiex l-awtoritajiet tal-infurzar tal-liġi jingħataw aċċess fil-ħin għall-informazzjoni finanzjarja meħtieġa għal investigazzjonijiet ta' reati serji (inkluża informazzjoni dwar kontijiet tal-bank u analiżi finanzjarja), il-Kummissjoni qed tipproponi Direttiva ġdida li tipprevedi: Aċċess dirett għall-informazzjoni dwar il-kontijiet tal-bank: l-awtoritajiet tal-infurzar tal-liġi u l-Uffiċċji għall-Irkupru tal-Assi se jkollhom aċċess dirett fuq bażi ta' każ b'każ għall-informazzjoni dwar il-kontijiet tal-bank miżmuma f'reġistri nazzjonali u ċentralizzati li tippermetti li l-awtoritajiet jidentifikaw f'liema banek persuna suspettata jkollha l-kontijiet. Is-salvagwardi tal-protezzjoni tad-dejta jiżguraw li l-uffiċjali tal-infurzar tal-liġi jingħataw aċċess għal informazzjoni limitata biss dwar l-identità tad-detentur tal-kont tal-bank u f'każijiet speċifiċi ta' reat serju jew terroriżmu. Kooperazzjoni aħjar: id-Direttiva tipprevedi kooperazzjoni aħjar bejn l-awtoritajiet tal-infurzar tal-liġi nazzjonali u l-Unitajiet tal-Intelligence Finanzjarja (UIF) nazzjonali kif ukoll bejn l-Istati Membri. Dan jinkludi l-possibbiltà li l-awtoritajiet tal-infurzar tal-liġi jitolbu informazzjoni finanzjarja jew analiżi mill-UIF - inkluż dejta dwar tranżazzjonijiet finanzjarji, kif ukoll il-possibbiltà li l-UIF jitolbu informazzjoni dwar l-infurzar tal-liġi mill-awtoritajiet kompetenti nazzjonali tagħhom. Ħruxija tar-regoli dwar prekursuri tal-isplussivi u importazzjonijiet u esportazzjonijiet ta' armi tan-nar Splussivi maħdumin id-dar intużaw minn terroristi f'ħafna attakki fl-Ewropa matul dawn l-aħħar snin. Sabiex tagħlaq din il-lakuna fis-sigurtà, il-Kummissjoni qed tipproponi li ssaħħaħ ir-regoli attwali dwar il-kummerċjalizzazzjoni u l-użu tal-prekursuri tal-isplussivi permezz ta': Projbizzjoni ta' prodotti kimiċi addizzjonali: il-Kummissjoni pproponiet li żżid prodotti kimiċi ġodda mal-lista ta' sustanzi pprojbiti li jistgħu jintużaw biex isiru splussivi maħdumin id-dar. Billi l-isplussivi jistgħu jinkisbu kemm minn ħwienet tradizzjonali kif ukoll minn bejjiegħa onlajn u swieq onlajn, ir-regoli l-ġodda se japplikaw ukoll kompletament għall-bejgħ onlajn; Tmiem tas-sistemi attwali ta' reġistrazzjoni: ir-regoli l-ġodda jtemmu s-sistemi ta' reġistrazzjoni li xi Stati Membri attwalment għandhom fis-seħħ. Dawn is-sistemi, meqjusa dgħajfa minn perspettiva ta' sigurtà, jippermettu li l-membri tal-pubbliku ġenerali jirreġistraw xiri ta' sustanzi ristretti billi sempliċiment jippreżentaw karta tal-identità; Ħruġ ta' liċenzji u skrinjar bir-reqqa: l-Istati Membri jistgħu jagħżlu li jkollhom sistema ta' ħruġ ta' liċenzji għax-xiri ta' numru limitat ta' sustanzi ristretti li jista' jkollhom użu leġittimu. Qabel ma tinħareġ liċenzja lil membru tal-pubbliku ġenerali, kull Stat Membru se jkollu jivverifika l-leġittimità ta' din it-talba u jwettaq investigazzjoni ta' sigurtà bir-reqqa, inkluż kontroll tar-rekord kriminali; Qsim ta' informazzjoni aktar malajr u aħjar: ir-regoli l-ġodda jintroduċu obbligu li n-negozji jirrappurtaw tranżazzjoni suspettuża lill-awtoritajiet responsabbli fi żmien 24 siegħa. Il-miżuri l-ġodda jipprevedu wkoll aktar kondiviżjoni ta' informazzjoni bejn il-kumpaniji, inklużi negozji onlajn, u sensibilizzazzjoni tul il-katina ta' provvista. It-traffikar ta' armi tan-nar għadu problema serja għas-sigurtà tal-Ewropa. Minħabba f'hekk il-Kummissjoni qed taġġorna r-regoli tal-UE dwar l-esportazzjoni u l-importazzjoni tal-armi tan-nar b'użu ċivili biex tinkludi: Titjib tal-proċeduri ta' kontroll: l-Istati Membri għandhom iwettqu verifiki sistematiċi tal-preċedenti personali fuq l-individwi kollha li japplikaw għal liċenzji tal-esportazzjoni b'mod partikulari billi jużaw is-Sistema Ewropea ta' Informazzjoni ta' Rekords Kriminali (ECRIS) biex jivverifikaw jekk il-persuna kellhiex xi rekords kriminali preċedenti u jivverifikaw is-Sistema ta' Informazzjoni dwar il-Kontroll tal-Esportazzjoni ta' Armi Konvenzjonali (COARM), li tinkludi notifiki ta' rifjut li tinħareġ liċenzja tal-esportazzjoni, Titjib tal-iskambju ta' informazzjoni: l-Istati Membri għandhom jagħmlu użu aktar sistematiku u aħjar tal-informazzjoni, fosthom billi jdaħħlu informazzjoni fis-sistema COARM u jżommu bażi tad-dejta nazzjonali waħda ta' ħruġ ta' liċenzji u rifjuti. Għandhom ukoll jipprovdu statistika dettaljata relatata mal-importazzjoni u l-esportazzjoni ta' armi tan-nar lill-Kummissjoni sal-1 ta' Lulju ta' kull sena. Illum ukoll, il-Kummissjoni pproponiet għodod ġodda biex tiġbor evidenza elettronika minn naħa għall-oħra tal-fruntiera waqt proċedimenti kriminali (ara l-istqarrija għall-istampa). Kuntest Is-sigurtà kienet prijorità politika sa mill-bidu tal-mandat tal-Kummissjoni ta' Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni fit-13 ta' Settembru 2017. Fl-14 ta' Diċembru 2017, il-presidenti tal-Parlament Ewropew, tal-Presidenza b'rotazzjoni tal-Kunsill u tal-Kummissjoni Ewropea ffirmaw Dikjarazzjoni Konġunta dwar il-prijoritajiet leġiżlattivi tal-UE għall-2018-19 fejn enfasizzaw l-importanza ċentrali li jipproteġu aħjar is-sigurtà taċ-ċittadini billi jqegħduha fil-qalba tal-ħidma leġiżlattiva tal-Unjoni. Ingħatat prijorità lil dawk l-inizjattivi mfassla biex jiżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tal-UE, biex jiġu stabbiliti sistemi ta' informazzjoni interoperabbli tal-UE għall-ġestjoni tas-sigurtà, il-fruntieri u l-migrazzjoni, u biex jissaħħu l-istrumenti fil-ġlieda kontra t-terroriżmu u l-ħasil tal-flus. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat reazzjoni effettiva tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, l-ixprunar taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina. Dan il-progress huwa rifless fir-rapporti tal-Kummissjoni dwar l-Unjoni tas-Sigurtà, ippubblikati fuq bażi regolari. Għal aktar informazzjoni Mistoqsijiet Frekwenti – It-terroristi jiġu rrifjutati l-mezzi biex jaġixxu Skeda Informattiva – Unjoni ta' Sigurtà — Ewropa li tipproteġi Skeda Informativa – Unjoni ta' Sigurtà - It-terroristi jiġu rrifjutati l-mezzi biex jaġixxu Rapport – L-erbatax-il rapport ta' progress lejn unjoni ta' sigurtà effettiva u ġenwina Id-Direttiva dwar l-użu ta' informazzjoni finanzjarja u informazzjoni oħra dwar il-prevenzjoni, id-detezzjoni, l-investigazzjoni jew il-prosekuzzjoni ta' ċerti reati kriminali Ir-Regolament dwar it-titjib tal-karti tal-identità u d-dokumenti ta' residenza ta' ċittadini tal-UE u l-membri tal-familja tagħhom Il-Valutazzjoni tal-impatt għall-proposta biex tittejjeb is-sigurtà tal-karti tal-identità u d-dokumenti ta' residenza ta' ċittadini tal-UE u l-membri tal-familja tagħhom Ir-Regolament dwar it-tqegħid fis-suq u l-użu tal-prekursuri tal-isplussivi L-Annessi tal-proposta għal Regolament dwar it-tqegħid fis-suq u l-użu tal-prekursuri tal-isplussivi Ir-Rakkomandazzjoni tal-Kummissjoni dwar passi immedjati biex jittejbu s-sigurtà tal-esportazzjoni, tal-importazzjoni u l-miżuri ta' tranżitu għall-armi tan-nar, il-partijiet u l-komponenti essenzjali u l-munizzjon tagħhom L-Unjoni tas-Sigurtà: il-Kummissjoni tippreżenta regoli ġodda tal-UE għal aċċess għal evidenza elettronika Skeda informattiva - Unjoni ta' Sigurtà - Faċilitazzjoni tal-Aċċess għal evidenza elettronika